Universis presentes litteras inspecturis, nos magister Nicholaus de Luxovio, archidiaconus, et magister Petrus dictus Bretonnaz, archipresbiter Eduensis, notum facimus quod in nostra presentia propter hoc specialiter constitutus Guichardus de Sancto Nicecyo, frater domini Girardi, curati dicti loci, recognoscit ex certa scientia et confitetur publice coram nobis se tenere et debere tenere in feodum perpetuum a reverendo in Christo patre Girardo, Dei gratia nunc episcopo Eduensi, et suis successoribus, nomine sedis episcopalis Eduensis, universas res que inferius annotantur, scilicet: terram et nemora que sita sunt apud Sanctum Nicecyum, supra domum in qua moratur idem Guichardus, prout se extendunt et important a via que tendit de Montchenyn apud vivarium ipsius Guichardi, et a dicto vivario prout comba seu vallis ejusdem vivarii se portat per quadrivium chemini de Cruce, et ab illo quadrivio usque ad predictam viam de Montchenyn, prout rotonditas fossatorum ibidem existentium se ingerit et importat, et se fecisse homagium et fidelitatem de predictis omnibus et singulis in manu dicti domini episcopi supradicti, nomine sedis episcopalis Eduensis, se et heredes suos premissa pro tempore possidentes et tenentes, ac etiam omnia et singula supradicta specialiter obligando ad faciendum predicto episcopo et suis successoribus, nomine sedis episcopalis Eduensis, homagium et fidelitatem, prout succedent de herede in heredem. In cujus rei memoriam et testimonium, ad preces et requisitionem predicti Guichardi, sigilla nostra litteris presentibus duximus apponenda. Datum Edue et actum die lune ante festum beati Mathei apostoli, anno Domini Mº CCº septuagesimo septimo, mense septembri.